O‘zbekiston mintaqalararo hamkorlik to‘g‘risidagi bitimni tasdiqladi

Prezidentning “Xalqaro shartnomani tasdiqlash to‘g‘risida”gi qarori qabul qilindi.
U bilan O‘zbekiston hukumati va Vengriya hukumati o‘rtasida mintaqalararo hamkorlik to‘g‘risidagi bitim tasdiqlandi. U Vengriya bosh vaziri Viktor Orbanning 2021 yil 30 martda Toshkent shahriga rasmiy tashrifi doirasida imzolangan.
Bitim savdo-iqtisodiy va madaniy-gumanitar, qishloq xo‘jaligi, sog‘liqni saqlash, turizm va atrof-muhitni muhofaza qilish sohalarida, shuningdek o‘zaro manfaatli boshqa yo‘nalishlarda o‘zaro manfaatli mintaqalararo hamkorlikni kengaytirish va rivojlantirishga ko‘maklashadi.
Investitsiyalar va tashqi savdo vazirligi uning amalga oshirilishi uchun mas'ul bo‘lgan vakolatli organ etib belgilandi.
TIVga O‘zbekiston tomonidan mazkur xalqaro shartnomaning kuchga kirishi uchun zarur bo‘lgan davlat ichki tartib-taomillari bajarilganligi to‘g‘risida tegishli bildirishnomani Vengriya tomoniga yuborish topshirildi.
Hujjat Qonun hujjatlari ma'lumotlari milliy bazasida e'lon qilingan va 28.06.2021 yildan kuchga kirdi.